Nuwe boek vertel Weskus se stories
JY LEES NOU Nuwe boek vertel Weskus se stories
83 keer gelees
Die Weskus, met sy ysige water, lekker seekos, versteekte baaitjies, windverwaaide wingerde en kleurvolle veldblomme, is een van Suid-Afrika se groot trekpleisters.
The West Coast – From Melkbos to the Orange River deur Leon Nell. Uitgewer: Struik Nature. Prys: R300.
Leon Nell, wat sy lewe lank in natuurbewaring en die gasvryheids- en toerismebedryf in Namibië en Suid-Afrika gewerk het, is ook 'n reisiger in murg en been. Hy is veral lief daarvoor om plekke te besoek wat nie wemel van toeriste nie.
In dié boek het hy die Weskus – van Melkbosstrand in die suide tot waar die Oranjerivier in die Atlantiese Oseaan uitmond in die noorde – deurkruis om met plaaslike inwoners, vissermanne en boere te gesels oor dié stukkie aarde aan die kus.
Die boek verdeel die Weskus in vier streke – die suide, die sentrale deel, die noorde en die Diamantkus. Hy bestudeer die vroeë geskiedenis, leer ken die plaaslike kultuur en tradisies, besoek dorpies en beskryf die omgewing en natuurlewe.
Soos Helen Smeiman van St. Helenabaai sê: "Daar is 'n Weskus op die padkaart en 'n Weskus in jou hart."